Projects cun vocabularis

Las uniuns regiunalas han dumandà la Lia rumantscha (LR) da preparar novs vocabularis per il diever general. L'in en puter, l'auter en surmiran. Il surmiran dovra in nov vocabulari, perquai che las normas linguisticas èn vegnidas revedidas. Il puter, il rumantsch discurrì en l'Engiadin'Ota, è fin oz integrà en ils vocabularis valladers (idiom da l'Engiadina bassa). Siond che tecnica, economia, ambient, communicaziun, e.a.v., han purtà blers pleds novs che n'èn betg anc integrads en ils vocabularis existents, ponderescha la LR da far novs vocabularis per tut ils idioms.
Per quest intent duai vegnir preparà in vocabulari model en tudestg che serva alura sco basa per tut ils vocabularis. Uschia vegnissan ils pitschens idioms tractads gist tutti na sco ils gronds. Siond che quests vocabularis fissan surtut destinads per il diever da scola e per emprender rumantsch na stuessan els betg cuntegnair terms specifics rars, mabain surtut ils pleds frequents en la conversaziun ed en il diever quotidian.
Per tals che han da s'occupar cun texts pli pretensius e che dovran terminologias specificas, sco per sumeglia chanzlists, redacturs, translaturs, etc., vegn la LR a realisar cun sustegn finanzial dal Fond naziunal in vocabulari cumplessiv en rumantsch grischun. Ultra da quai porscha la LR gia oz la pussaivladad da sa colliar cun ses computer che furnescha la gronda part dals pleds rumantschs existents. Questa banca da datas linguisticas che vegn amplifitgada permanentamain stat a disposiziun a tuttas instituziuns e biros che dovran bler il rumantsch.
Ultra da quai lavura il post da linguatg da la LR cuntinuadamain vid diversas terminologias specificas. Quellas vegnan per part publitgadas tenor il Duden illustrà en fascichels. Fin oz èn cumparids quatter carnets. En elavuraziun èn da preschent las terminologias per la tecnica (Tecnica I), per il tegnairchasa, la cuschina, il sport e las flurs da prada. Il Pled rumantsch cuntegna ils terms en rumantsch grischun ed en tut ils tschintg idioms rumantschs. Tgi che consultescha quests carnets vegn a constatar ch'ils neologissems e pleds specifics creads tras il svilup da noss tschientaner divergeschan be per bagatellas ortograficas l'in da l'auter idiom. Quests vocabularis rendan conscient, co la communicaziun d'ozendi ha avischinà nus Rumantschs e ch'il rumantsch grischun è be ina consequenza logica da quest svilup.

[Pagina rumantscha]